Nous, Guillaumes de Vienne, sires de Saint George, chevalier, faceons savoir à tous celx qui verront et ouront ces présentes lettres, que comme nos amez bourgois, li maires, li escheviz et li habitans de nostre ville de Sehurre, nous aient mostrey en complaignant aucuns griefz et aucuns novelletez qui lour hont esté faictes très acertes, si comme il dient, de noz gens, nos baillifz et noz prevostz, noz maigniez, noz sergens et noz autres officiers, contre les libertez; les franchises et les priviléges, qui jadiz leur ont estey donnez, baillez et octroiez de nos devanciers, et après jurez de nos, dou garder et tenir formement, pourquoy il nous hont supplié humblement que nos lours vuilliens sur ce pourveoir de convenable remède, en gardant les dictes libertez et nostre dict sairement. Nous, qui voullons et désirrons l’amour, la pais et la tranquillitey de nos diz bourgois, et auxi garder formement les libertez données et octroiés à eulx de nos devanciers et jurés de nos. Considérant que les diz maires, escheviz et habitans, noz bourgeois de tout le temps passez, nous hont estey loiaulx et obéissans loiaulment et adroictement, paié les rantes et les services qu’il nous doivent, dou nous nos tenons mult a paiez et pour comptemps. Et encour que les libertez et les privilléges de la dicte ville, nous lour havons autre foiz promis à garder et à faire garder, sans venir encontre, pour la menière que dessus, vuillons et octroyons, pour nos et pour nos hoirs, es diz maires, escheviz et habitans, que lours franchises, lours libertez et lours privilléges, ensinc comme il en sont seaullez de nos devanciers, lour davent garder de nos, de nos hoirs, et de nos officiers quelx qu’il soient, deffendre et maintenuz contre touz. Et que en aucuns poinz ou articles d’iceaulx, se pour nous ou pour nos hoirs, ou nos gens hai estey aucune chose faicte de tout le temps passey encontre les dictes franchises, libertez et privilléges, ou contre les diz mahour, escheviz et habitans que pour ce point de droit en possession ou proprietey ne nos en soit acquis, ne es nostres, ne aucuns préjudices fait es diz mahour, escheviz et habitans ne à lours privilléges. Et encour, pour ce que, ou temps à advenir, il ne soit mix ou revoquey en doute, de quel menoye se paieront les censes qu’il nous doivent chascun an de lours maisons de Sehurre, nous lour esclassissons et déclairons, en ensuigant le point de lours privilléges, que de ce pallé que ce soit de tel menoye comme il corray en la ville de Sehurre, au pain et au vin pour le temps et pour les termes que les dictes censes noz sont dehues. Et ce contre ces chouses ou aucune d’icelles estoit faiz ou actempté, ou se facoit ou actemptoit ou temps à advenir que jay ne soit, touzjours voulons nos retorner et tenir es poinz des diz privilléges, sanz reclamer estait ou possession au contraire, les quelx privilléges, franchises et libertez, nous voulons touzjours que il demorient et soient en lour force et en lour vertuz pour la menière que il se contient esdiz privilléges, les libertez et franchises. Toutes les chouses dessus dictes et une chascune par soy, nous promectons, pour nous et pour nos hoirs, pour nostre sairement doney sur sains Evvengiles de Dieu, corporellement esdiz maihour, escheviz et habitans, tenir, garder et maintenir et deffendre contre touz perdurablement, sans venir encontre, ne consentir que outre y veigne. Et renonceons en ycest fait pour nostre jadis sairement à toutes exceptions, barres, deffensions et allégations, tant de droit comme de fait, que à nous ou es nostres porrient aidier ou proffitier autrui contre les dictes franchises, libertez, et la teneur de ces présentes lettres, et esdiz maihour, escheviz et habitans, et à lour franchises et libertez nuire, et au droit que dit que generaulx renonciation ne vault. En tesmoignaige de la quel chose, nous havons mix nostre grand seaul de nostre chambre, pendant à ces présentes lettres en signe de perpétuel memoire. Faictes et données à Saint George, présents, nostre amey et féaul clerc maistre Jehan de Laiz, saiges en droit, Monss. Paris Charbonniers, doyen de Neublanc, et Vincent de Montmayen, clerc, tesmoings ad ce appelez, le maicredy après les huictaines de Penthecoste, l’an de grâce courant mil trois cens quarante et hum.